amanoisuno/poetBack huggingface dataset:
兀兀棲精廬 劉黻 
兀兀棲精廬，青山日相對。靜照年少非，動虞壯士悔。耕鋤計已晚，畚築力猶耐。夜卧司馬衾，晨餐魯直菜。自計清廟修，誰知圜壁壞。人情春水波，世事寒雲態。直道叢百謫，孤蹤繞群吠。拘纍僒形骸，憂危積肝肺。逢人口即瘖，出戶足如礙。周程儼範模，劉張遺謦欬。滌垢學歸愚，達增務韜晦。志苦秋不磨，髮白春匪載。採菊聊傾觴，延蘭可紉佩。官餽乏三月，家書隔千載。楚語欲聽慣，峒關驚未潰。冥冥瘴霧間，冋冋靈光在。莫揮感時淚，山水怡吾愛。
和張無垢胡澹庵二先生清江亭記  其一 劉黻 
一靜心境融，飛躍昭上下。大道元不磨，人情自榮謝。兩翁投遐荒，浩然獨餘暇。悲此當道狐，羞彼立仗馬。命義俯仰間，誰復論冬夏。一笑清江濱，瓦杯勝瓊斚。
和張無垢胡澹庵二先生清江亭記  其二 劉黻  长江
丙子復丙辰，居然百載下。青山招我來，寒燠任更謝。寤寐古人心，處變亦如暇。紛紛艷孔張，翕翕嘖賈馬。世道長江流，何人屹中夏。漆室空興嗟，且酌宜城斚。
寄時天彝 劉黻 
亭亭萬木林，古柏集新翠。凌厲雪與霜，不凋自天粹。清廟嗟欲頹，誰堪棟梁器。之材百世珍，造物巧相遺。予抱憂國心，相逢喜忘寐。
草 劉黻 
萬卉爭獻奇，小草亦足貴。四時春不斷，可識天地意。穉子謹勿斲，葉葉含元氣。人皆訝姑息，姑息特細事。祗恐生道滅，形色鼎中沸。
菜 劉黻 
鋤荒種新雨，擢秀美且艷。生理未羞窄，採擷足飫饜。每擅筐筥芳，湘以鹽與釅。舌根多嗜珍，味爾乃針砭。充之宇宙間，境境浩無欠。
夏夜 劉黻 
青燈人語寂，池塘響蛙蛤。孤坐如老禪，門開風自闔。
謝惠笋 劉黻 
饑腸數日吼，往往茄莧爭。幽人盼寂寥，餉我慈竹萌。斑斑未離䙀，白下莫與京。寒泉煮青茆，手調玉版羹。招僧招不來，貰酒乃獨烹。茄莧避三舍，紙帳午夢寧。
月 劉黻 
天公屬月爲眼睛，曉夜不息天中行。癡人習見圓復缺，謂此眼睛非長明。渠思一照千古白，奚分朔望陰與晴。彼昏病癡苦營營，以月視之蠅在罌。
贈江山人 劉黻 
相山如相人，不論肥與瘠。神氣參有無，毫釐千里隔。今古非茫茫，山骨水爲液。誰歟璞輅翁，眼爲天地碧。
和紫陽先生感興詩二十首  其一 劉黻 
至理根一初，精微實高廣。寄之形氣中，今來齊古往。衆曜列太空，環侍惟斗仰。變化妙不測，虛靈本常朗。井坐識易陋，簾窺學云罔。靜玩感興篇，剖陳如指掌。
和紫陽先生感興詩二十首  其二 劉黻 
陰陽著太極，萬化惟一中。權衡迭軒輊，樞紐相始終。人受命以生，今古穉耄同。彼昏自不覺，安用尤聵聾。
和紫陽先生感興詩二十首  其三 劉黻 
仰觀復俯察，上下融真機。元氣無奇耦，魚躍鳶自飛。神聖奠中域，靜動心勿違。天地斂諸躬，照以日月輝。遜志納衆有，先慮周萬微。胞與豈不夥，游泳皇極歸。
和紫陽先生感興詩二十首  其四 劉黻 
造化洩元秘，河洛圖書出。龜龍亦何心，以靈乃受役。微旨竟先天，妙用普經國。三聖受心印，執中數語畢。詁學長枝蔓，往往膠陳迹。偉哉千載下，元公指無極。
和紫陽先生感興詩二十首  其五 劉黻 
文盛起太息，姬壤半淪夷。仁積天所親，道喪人已離。霸圖迭雄長，明詛興自茲。王綱久不競，覽卷空涕洏。日月照干戈，風雨撼璧珪。仲尼不夢周，世道無復爲。元氣日以薾，荏苒朝露悲。嫠婦抱隠憂，忠矣非知機。
和紫陽先生感興詩二十首  其六 劉黻 
宇宙浩無際，主靜即其綱。靜非寂以槁，密運治乃良。公明闓晏燦，忠慤消彊梁。山河帝居壯，日月天德光。八荒囿一和，此界均彼疆。鴟鴞息晝鳴，鳳凰梧桐翔。黔黎歌爾極，逢掖趨大方。皇風播品物，道闢淑運昌。樞機不盈握，妙斡見弛張。奈何動志靜，反袂千古傷。
和紫陽先生感興詩二十首  其七 劉黻 
我聞嬴秦氏，威力橫提封。北方迤長城，中土銷春風。阡陌鞅肆孽，簡編斯造凶。民命眇以墜，天勢巍且崇。中焦痼成痞，怨氣蟠壤穹。炎漢一洗之，詎詫百戰功。規模納群策，意度恢大公。約法止三章，赤子歸包容。溺冠膠餘習，莫致商山翁。過魯嘗蕆祠，猶足醒昏蒙。
和紫陽先生感興詩二十首  其八 劉黻 
東都黨錮禍，機阱深九淵。標榜起俊厨，接踵沈黄泉。西園久握爵，龍門昧幾先。忠魂招不返，炎祚孰以綿。諒矣文君癡，猶覬冷燼然。吁嗟萬鈞壓，一綫那能牽。
和紫陽先生感興詩二十首  其九 劉黻 
坤輿載五嶽，乾象垂三光。太極宰元化，俯仰無低昂。一理貫萬有，形色皆停當。晉風競清談，幽眇誇輝煌。坐銷白晝盡，狐兔睨其旁。天地亦爲愁，何但頹偏方。
和紫陽先生感興詩二十首  其一○ 劉黻 
立朝觀大節，炳炳在行己。李唐號多才，屹立整頹紀。前狄後有韓，高風世仰止。孤忠翼正祚，大論闢非禮。老榦挺冬嶺，明魄浸秋水。均抱扶世心，勳學豈殊軌。
和紫陽先生感興詩二十首  其一一 劉黻 
默觀羲聖書，先天著復坤。畫畫妙理具，森立河圖文。宇宙斡生意，日月寧辭奔。乘承著不息，反窮性存存。透彼名利關，洞此道義門。用功不精密，頻復何由敦。
和紫陽先生感興詩二十首  其一二 劉黻 
詩道發金石，世苦壁聽訛。正色落芻蕘，一掬真意多。衆竅本虛寂，其如天籟何。不悟康衢謠，不識黍離歌。
和紫陽先生感興詩二十首  其一三 劉黻 
禮樂節性情，工夫貴深省。愛親篤冰履，酬世尚錦絅。勿任忘與助，一敬收衆騁。威儀筋骸束，趣味精神領。相彼屋漏中，森若指見炳。窮達付天分，靈光勿隨境。
和紫陽先生感興詩二十首  其一四 劉黻 
書法嚴貶褒，明辨邪正根。寒暑自迭禪，日星常與存。浮雲豈不翳，昭晰誰其昏。筆削匪爛報，執拗開亂原。
和紫陽先生感興詩二十首  其一五 劉黻 
仙佛各有門，託言深入山。一探寂滅宗，一透鉛汞關。菩提悟非樹，刀圭詫靈丹。槁形付塵幻，蛻骨沖飛翰。咄咄亦奇事，詎憚力到難。儒先著明訓，整轡皇路安。
和紫陽先生感興詩二十首  其一六 劉黻 
智巧役一世，往往悲古愚。觸蠻榮利場，白日事浮虛。情流失固有，意騖希本無。相與龍斷登，獨不捷徑趨。是非遂倒植，大道歸糊塗。發憤中夜思，猶有未亡書。
和紫陽先生感興詩二十首  其一七 劉黻 
扶輿播清淑，何代不毓才。森森萬壑松，盍厚拱把培。蒙養正性存，臨教大義開。嗟哉古道息，習氣少已乖。區區黄冊子，所事惟奪魁。戶庭且得色，斯文何望哉。
和紫陽先生感興詩二十首  其一八 劉黻 
人生戒悠悠，早已闇大方。卓爾志有立，不墜炎與涼。孫弟浹閭里，孝愛充室堂。應對動以恪，操存靜而莊。見善如乘珠，視惡如釜湯。毫釐貴明辨，造次宜謹詳。勿謂居壯年，光陰隙駒忙。窮理養夜氣，任運爲沈翔。
和紫陽先生感興詩二十首  其一九 劉黻 
交游重金石，里巷毋泛尋。胸中抱明鏡，妍醜不相侵。熱交但以貌，冷交惟其心。勢利易苟合，道義難力任。詠春發真趣，邀月開凡襟。夷險祇一節，雞鳴風雨林。
和紫陽先生感興詩二十首  其二○ 劉黻 
聖人不可見，猶幸聞緒言。萬古宇宙立，一脈理義溫。專門鑿私智，百家起豗喧。太陽炳離照，坐收烟霧昏。魯語本非略，軻書豈爲繁。資之歲月深，左右皆逢原。
送茶 劉黻 
我得新焙珍如金，持以餉君將我心。縱無龍文與棋局，白雲一椀搜書林。玉川不作陸羽沈，茫茫世上誰知音。曇濟道人亦復往，八公山頂留荒岑。我生與渠似有分，一日不見幾成瘖。檳榔是弟橄欖兄，大抵苦澀味乃深。車聲出鼎策奇雋，書窗靜坐聞山禽。
悼使君趙計院 劉黻 
我作壽公詩，倏聞公已古。道路涕行人，田閭愕農父。謂公肫肫仁，潤澤溢橫浦。穀我艱爾振，寇我驚爾撫。涉我病爾梁，役我殫爾宇。冬我瘴爾雪，夏我魃爾雨。飲鄉羅俎豆，建學闈儀矩。善政襲西都，文風被東魯。闔一郡三邑，擔簦白繡斧。草木爲動色，禽魚亦掀舞。誰趣玉樓文，竟奪鯉城主。人物落曉星，如公不多數。豈但賀白倫，端與間平伍。我崎嶇遠來，不絕命如縷。凄風守憔悴，暖意勤噢咻。我生特蝗粟，公死即傾柱。顧我莫贖公，龍德嗇下土。
矻矻何所思 劉黻 
矻矻何所思，一默照群妄。門外風雨深，山鳥亦不訪。有書足遮眼，寤寐古人樣。菜根清苦趣，木朽支離狀。深衣持夜香，往往禦烟瘴。矯首知己賢，大有蒼生望。
餞傅理掾 劉黻 
一郡一理掾，橫浦爲之宗。青青草不枯，曾識無極翁。遂寧起鼻祖，陸續書問通。乃今有耳孫，力學追遐蹤。潔靜二湛水，峭介雙秀峰。平反幾春意，坐令古犴空。政最復政最，匪詫赫赫功。庭草色若何，還與慶曆同。歸歟浩無怍，扁舟驚輕篷。邦民再見公，繡斧番禺東。
寄與權器之二友 劉黻 
鴻鈞盎一宇，何物非生意。輪囷得此剝，而有此憔悴。根蠹聚螾蛭，榦古禦魑魅。旦旦斧斤尋，九殞特其易。飛鳥不敢棲，何哉蓊蔚芘。風雨極震凌，霜雪苦顛躓。天地大父母，榮枯均厚施。腐植産靈芝，至美終不閟。桃李信春妍，奈何骨嫵媚。
秋心 劉黻 
秋日日苦短，秋夜夜苦長。長短不易晷，處厄心自傷。秋風獨有聲，葉葉闖我窗。秋月豈無情，隙隙窺我床。苒苒寒事迫，孰整衾與裳。故鄉隔萬山，籬菊那能芳。
城中有高樹 劉黻 
城中有高樹，與我相爲鄰。薄味生古道，靜坐疏今人。淵明酷愛菊，張翰勤思蓴。蓴菊我何有，一杯天地春。
避寇 劉黻 
戊午九月十，洶洶群寇生。疋枹與赤水，參會童石氓。烹牛飫兇豎，剚人諂妖靈。長驅無齟齬，四境騰沸羹。野廬競趨察，廛市爭奔城。啼號震暮夜，陰氣昏冥冥。携持半箱筥，扛舁及甕罌。雞豕頭駢闐，脅息驚吞聲。宇內同一胞，何事起攙槍。據險惡氛聚，血牙餘種獰。原嶺迤巢穴，習鬭惟輕生。擲首視爲戲，揭竿誰敢攖。父老謂曩日，草竊恣橫行。郡將出奇計，一勦諸峒平。老熊痛已定，悍虎謀方興。若非急討捕，終難保桑耕。官兵駐大曷，警報馳飛星。探旗逼軍旅，登城羅義丁。菱角隠阨塞，松明通曉更。山前號令肅，鈴閣籌算精。疋馬熟往來，老穉倚以寧。溪潛鱗且遁，林散翼亦驚。顧予久放逐，逢此增伶俜。夜寢不忍睫，朝餐何所營。無垢畫火攻，坐令妖祲清。孰謂毛錐鈍，不逮蝥旗登。
雪屋爲吳夢蟾賦 劉黻 
一廬天地寬，玉雪照四壁。天風吹不摇，夜半響鐵笛。彼美人無眠，梅花對岑寂。訪戴獨回舟，破蔡誰草檄。靜坐斂逸氣，中邊透虛白。
平寇 劉黻 
西江十二州，自昔聞寇警。按圖覽上游，峒俗號最梗。嗜殺等兒戲，縱掠恣狼獷。右通崆峒東，左接梅花嶺。郴桂貫肘腋，相據易馳騁。巢穴聚一邑，流毒烈四境。寶祐戊午春，童石肆不靜。蔓延及夏秋，養成癰在頸。聚落焦山寨，廛市空竈井。田野寂牛鳴，道路息人影。焚劫不可計，聞問已先哽。太守趙大夫，一念切救拯。符移密有置，紀律務森整。憲鈐選精銳，薙獮赫弄梃。兇醜惡已貫，屠擄勢猶逞。提兵總郡將，指授疾雷霆。直擣姜坑屯，鋒交生死頃。夾擊馳若神，賊潰亂奔町。輜重委荆棘，纍纍殊首領。義丁群搜山，擒械半雄猛。天俾殲其渠，陽精遂昭炳。窠蜂果何號，花獸亦終穽。顧汝宇宙同，乃甘犬羊並。如醉復飲酒，亡生不知醒。聖德溥涵濡，皇心極忉怲。造化開生機，春寄雪霜冷。
詠月追和韓昌黎韻 劉黻 
初秋十五夕，皓月來滄溟。白鷺與共色，烏鵲能踐靈。逢掖覓桂蔭，孩提窺兔形。涼氣浄餘暑，浮光滑青冥。列宿各韜彩，腐草休衒螢。浩蕩靈槎泛，瑩潔仙掌泠。門靜送佳客，窗虛照群經。佛閣高低見，譙更遠近聆。竹風摇瑣碎，花影列娉婷。靜坐禪安室，閒行詩繞庭。銀河占米價，璇象認文星。何處笛傳浦，誰家酒散亭。深閨悲蟋蟀，逆旅愬蓬萍。水闊平連素，山低遠抹青。有心齊肘腋，無計得輪停。八蜡神司社，方諸溜納瓶。魚翻波可樂，禽警露頻聽。歷歷天疑近，沈沈夜不扃。廣寒非寂寞，沙界遍輝熒。盈闕天之理，堯階任落蓂。
餞李叔飛赴劉朔齋招 劉黻 
五侯之鯖紫駝峰，鹿鹿鬭鬬難爭雄。世多果腹鮮知味，北斗以南推朔翁。桂林延入蓮花叢，相邀皓月烹清風。詎羨鮓麋與胹熊，座有一珍羣品空。舂容樽俎須却戎，海戢鯨波列上功。
六友詩寄林景雲留壽國林道初俞季淵 靜友 劉黻 
靜友性不凡，惟嗜土石瘦。與草似無瘉，於吾如有舊。抱獨足養真，韜芳何深茂。清風苦好事，揄揚古今宙。
六友詩寄林景雲留壽國林道初俞季淵 直友 劉黻 
直友古耐交，莫問三兩箇。玉立君子姿，足以警吾惰。虛心內有容，勁節老無挫。荒遠親舊違，得汝乃自賀。
六友詩寄林景雲留壽國林道初俞季淵 浄友 劉黻 
浄友何亭亭，修潔得自性。本生淤泥中，乃與玉同瑩。一浄消萬暑，特立起群敬。色香非色香，是謂花之聖。
六友詩寄林景雲留壽國林道初俞季淵 高友 劉黻 
高友住山中，無心涉塵圃。山中有明月，明月照棲鷺。幽人眠不成，披衣起閒步。相得靜無際，勿訝秦官污。
六友詩寄林景雲留壽國林道初俞季淵 節友 劉黻 
節友獨愛秋，相得匪遲暮。受氣惟至正，睟見黄與素。飽諳風露味，甘守烟霞痼。如何千載人，僅一淵明遇。
六友詩寄林景雲留壽國林道初俞季淵 清友 劉黻 
清友天賦完，歲晚樹獨暖。粲此白玉英，瑟彼清廟瓚。香自根中來，冰雪匪壓斷。一見一回老，殷勤呼茗椀。
還譚鳴玉北枝稿 劉黻 
天下惟此花，渠町南與北。有翁號北枝，似惋宇宙塞。紛紛紅紫蹊，陽春豈不力。枝北春雖遲，今古冰霜特。
贈鍾春谷星學 劉黻 
五星聚東井，老人現端門。總是太平象，渾儀妙用存。巖傅本騎箕，執築付無言。一旦寄霖雨，夜夢形至尊。試問古馮相，此數如何論。太乙照西蜀，子午斜谷昏。毘陵星霣石，田里春風溫。穹壤一理氣，理爲氣之根。步推尋其元，太極昭乾坤。
餞湖南趙提舉 劉黻  衡山
丹湖偉人維南城，胸有老范真甲兵。挈來庾江鎮魚壘，坐令□□□無驚。峒獠習鬭不識機，亦以出草爲常程。痛勦根株讋群鬨，方知弄梃不如耕。吾皇詔趣度湘水，溪蠻辟易梟休聲。玉節清風肅九郡，清風肅處春風生。邦民借寇欲斷橋，願公爲我誅鯢鯨。邦民愛公欲植棠，願公爲我銷欃槍。愛旗獵獵羅道左，竹馬截鐙兒童爭。我爲峒寇特區區，更有西江狡謀成。蜀危纍卵淮破甑，聲東擊西誰拄撐。二矛重弓列御屏，衡山雲起瀟湘清。指日南城障東南，托天半壁一柱擎，願摩浯石歌中興。
古興和饒雲峰韻  其一 劉黻 
貧婦守蓬藋，顦顇無顔姿。挈瓶養公姑，肯涉山徑蹊。夫君昵浮響，疏越成暌離。家欠蠶織具，茹苦寧力支。叫天天不應，聽彼風雨迷。明月古玄鏡，清夜長分輝。見月如見君，此道惟心知。造化毋群動，一耦仍一奇。得耦固有分，失意吾何悲。綠髮已改色，素節難轉移。君有內覺時，伯牙逢子期。
古興和饒雲峰韻  其二 劉黻 
賤妾命猶紙，青燈傍低牆。群艷逞春嬌，半葉難言芳。手織補天線，五色生輝光。主家不顧盼，內美誰鋪張。妾命痛在身，病痞非病狂。滴滴肝胃泣，奚暇宮樣妝。層陰閣深燠，雨露膠雪霜。猶記承恩時，曾不一餉忘。忠勸勿飲酒，□恕乃溢觴。妾心諒安往，勿飲君壽長。渠知滄海深，難以升斗量。
聞陳正學理琴 劉黻 
聞君整琴待秋風，我欲從之魂夢通。素麻髣髴蒼髯翁，揚休山立崆峒東。淚痕猶濕龍門桐，有曲無音悲天公。猗蘭未冷拘幽濃，那知斯道將遂窮。山矸石爛冥感叢，枝蜩盤蠅迭相雄。兩耳年來怪不聰，群哇擾雜安於聾。煩君爲我調怔忡，流泉隠隠深澗中。春溫廉折各不同，聲雖在指意在胸。雲飄柳絮風入松，恍然樓閣坐虛空。伯牙所知何必鍾，白鶴飛來采芹宮。
梅使君守橫浦擒寇閔雨 劉黻 
猛虎久負嵎，吞噬草木痏。流毒烈贛吉，一呼蜂蝟起。老天福黔黎，雪村鎮梅壘。指授討捕略，前驅謝張李。火箭窮其巢，推算捷如駛。露布星火馳，餘獰悉披靡。大暑熾焚惔，心薌焫一縷。甘澤隨車至，咸曰雪村雨。人事天道協，除惡乃臻媺。洞落洗腥穢，生意從此始。雞豚醉秋社，老農自相語。生長子復孫，一飯不安匕。南人今不反，合爪鯉城主。願緩除書來，德風遍田里。
喜雨呈趙使君 劉黻 
閏餘五月即六月，一雨不來天欲裂。邦侯赤心走群望，喚醒癡龍睡時節。雷車風馭相後先，甘霔連天聲未歇。茅檐靜聽老農語，今歲夐與他年別。烟瘴壓低曾見雪，晴未兼旬雨復咽。區區枯草寧有知，孕出靈芝光吐結。邦侯求仁求此心，表裏不欺天地徹。爲霖何暇蜥藏甕，占雲已喜鸛鳴垤。斗頓溪流高一尺，盡與疲氓洗炎熱。晚禾獵獵實方腴，早稻津津香已馝。饑者可飽飽者逸，深夜城簫響清絕。持此豐年還聖主，願同何武歌休烈。
與李叔夔錢子雲同遊興教寺約齊都巡 劉黻 
古寺壞壁存菩提，又有達磨蒼龍如。我來問訊若舊知，宇宙中間真蘧廬。朋儕邂逅誰親疏，秋風相對一笑醵。杯行草草復徐徐，山僧野朴談古初。謂元城老當此居，浩歎不足歌繼之。滿庭燦燦木芙蕖，疑是萊柏鄧栟櫚。人多病俗不可醫，天欲廢道還從渠。儒生腹大能幾圍，但教盛酒勿盛書。
和酬張梅野 劉黻 
郭行載酒相挈提，躡根探窟天津如。相逢何必皆親知，天地許大猶吾廬。矯首梅澗跡若疏，舂容婉畫妨清醵。詩如琴絃分疾徐，驚我一聲聾聵初。蕭蕭白日金仙居，東西求仲時從之。靜對夕陽搴紅蕖，或聽夜雨鄰翠櫚。國步孔棘須神醫，縱有鵲醯誰信渠。風傳西事方解圍，願君勿藏圯上書。
和譚學士見寄 劉黻 
大道久磔裂，啾啾夸毗子。彷彿皮毛鮮，孰探古人髓。我亦坐茲疾，默闃照非是。束身雲瘴鄉，凡論悉掩耳。夢不到伊傅，志惟高角綺。人生駒過隙，鹿鹿何時已。耽書夜不睡，省事日高起。疏苧寒亦燠，硬菜苦猶美。非忘漆室憂，莫救沙界痏。生死不可料，何哉爲泰否。佛祖顯雲封，道源開嶺趾。誰云築底邦，亶爲通德里。廬陵有可人，訪梅一至此。扣我理義關，無言但心只。新篇發天趣，步驟古詩史。窮通從所擇，柔舌與剛齒。
一舸 劉黻 
一舸泛漭沆，風濤正掀舞。駕空赫魚龍，沈浮未知所。同舟一性命，俱父父母母。倚門望兒歸，天亦諒辛苦。胡爲託笑言，射影學溪弩。
猩猩行 劉黻 
肩髮肖人形，言語劇機警。罝罣不可招，幽曠從馳騁。胡爲所嗜偏，遇醪即首肯。染指疑含沙，浸淫歸酩酊。蹀履意欲歡，孰知墮深穽。鄙哉酣爵人，白頭猶未醒。
畏虎行 劉黻 
於菟伏林薄，樵者遠斤斧。寧甘骨肉饑，毋蹈爪牙苦。山居聚落消，十室九閉戶。形影自相弔，祝神爲驅禍。獸毒猶可逃，急征罄罍鬴。
董孝子行 劉黻 
嵊有董孝子，父病刲其肝。肝還猶可刲，一念充之難。遺體戒毀傷，此毀乃爲完。蕭條村落區，四顧藥餌艱。親病日且革，不療何由安。有父始有身，無父身奚存。裂肝粥以進，果獲急證寬。嗟哉古道闃，天紀紛夷殘。訟讟滓官府，縣尹悲溢顔。惓惓敦教化，各各還根元。邑民以孝聞，莫喻心所歡。大篇述梗概，詎侈詞藻繁。託之剡山川，千古禮義宣。
戍婦吟 劉黻 
月色暗還明，鄰家砧杵聲。有衣難寄遠，無衣不關情。冰合長沙渡，霜枯細柳營。北征人未返，鴻雁又南征。
和趙寺丞憶鶴吟 劉黻 
既名仙者物，何恙亦沈冥。弔月憐孤影，埋雲惜瘦形。琴中空作操，詩外不消銘。葉落鳴皋處，猶疑昨夜聽。
三十一歲吟 劉黻  长江
三十一年鴻蕩癯，隻影流落長江湄。耐寒忍苦還力饑，寤寐千古聖賢書。有時理到意獨會，有時慾動心如癡。有時目睫交宇宙，有時咫尺生藩籬。有時開口邈豪傑，有時瞑目慚嬰兒。堅凝力量在深省，但守瀟瀟風雨雞。
丙辰吟 劉黻 
熙寧歲丙辰，海內厄安石。慶元歲丙辰，僞學禁如織。寶祐復丙辰，衣冠墮荆棘。龍蛇數云惡，鄭玄炳先識。諸生不齚舌，投荒誠予職。鵂鶹號屋頭，鼯鼠攪牀側。雲集膚已粟，日出汗欲赤。瘴癘半南州，可軒靠神力。所寓乃略同，蒼苔共岑寂。丙辰自丙辰，焚香且讀易。
五窮吟 劉黻 
智學文交與命窮，瘴江風雨值衰翁。昌黎送別勞三揖，何似檀欒一笑中。
四不吟 劉黻 
大寒風雨暑不出，公會坐廣醵不赴。我奉遺體投遐荒，相爾室中胡不懼。
六無吟 劉黻 
食無肉兮出無友，居無室兮病無醫。冬無炭兮夏無泉，祠有坡翁慰我思。